Ο Ντέσμοντ Λάχμαν για το Μεσοπρόθεσμο και την κρίση χρέους στην Ελλάδα
δηλώσεις του στην Ελληνική Υπηρεσία της Φωνής της Αμερικής
Μετά την έγκριση του Μεσοπρόθεσμου προγράμματος το ερώτημα που απασχολεί τώρα πολλούς είναι κατά πόσον τα νέα μέτρα που έπονται είναι αρκετά για να επιλύσουν την κρίση χρέους της Ελλάδας. Υποβάλαμε το ερώτημα στον Ντέσμοντ Λάχμαν, καθηγητή Οικονομίας στο Πανεπιστήμιο Τζορτζτάουν της Ουάσιγκτον, ο οποίος αρθρογραφεί σχεδόν καθημερινά σε έγκυρα Αμερικανικά και ξένα έντυπα. «Όχι, δεν νομίζω ότι τα μέτρα που λήφθηκαν είναι αρκετά για την επίλυση της οικονομικής κρίσης» υποστηρίζει ο κ Λάχμαν. «Βασικά πρόκειται για συνέχιση πορείας πάνω στον δρόμο στον οποίο μπήκε η Ελλάδα με τα μέτρα λιτότητας που λήφθηκαν πέρσι και τα οποία όχι μόνον δεν απέδωσαν αλλά επίσης προκάλεσαν στην χώρα μεγάλη οικονομική ύφεση». Ο κ Λαχμαν έχει μελετήσει εκτενώς την οικονομία των χωρών της ευρωζώνης και στην καριέρα του έχει βρεθεί σε πολλές θέσεις κλειδιά. Διατέλεσε υποδιευθυντής του Διεθνούς Νομισματικού Ταμείου και διευθύνων σύμβουλος του διεθνούς χρηματοπιστωτικού οργανισμού Salomon Smith Barney. Ο κ. Λάχμαν αναμένει ότι τα έσοδα του ελληνικού δημοσίου από τις προβλεπόμενες φορολογικές αυξήσεις θα είναι χαμηλότερα των στόχων που έχει θέσει το ΔΝΤ. Αλλά αν τα μέτρα που πέρασαν επιδεινώσουν την κατάσταση στην Ελλάδα τότε τι θα μπορούσε να γίνει για να αντιστραφούν τα πράγματα; «Νομίζω ότι πρέπει να υπάρξει αλλαγή πορείας», επισημαίνει. «Όταν ανήκεις σε ένα σύστημα βασικών ισοτιμιών, δεν μπορείς να ακολουθείς πολιτική λιτότητας δίχως αναδιάρθρωση του χρέους σου και να αναμένεις ότι θα αποφύγεις βαθειά οικονομική ύφεση». Αλλά αν η Ελλάδα είναι να αλλάξει πορεία τότε προς ποιές κατευθύνσεις θα πρέπει να προσανατολίζεται; «Τα χρέη της Ελλάδας πρέπει να μειωθούν τουλάχιστον κατά 50 σεντς ανά δολάριο, αν όχι περισσότερο», τονίζει ο κ. Λάχμαν «και να φτάσουν σε ένα επίπεδο το οποίο να επιτρέπει στην χώρα να ανακτήσει την δυνατότητα αποπληρωμής τους. Παράλληλα η Ελλάδα θα πρέπει να εξετάσει μήπως κατά το στάδιο αυτό η παραμονή της στην Ευρωζώνη έχει γι αυτήν περισσότερα μειονεκτήματα από οφέλη». Πως βλέπετε να διαγράφεται το μέλλον του Ευρώ; «Το ευρώ δεν θα επιβιώσει με την σημερινή μορφή του. Αυτό σημαίνει ότι οι οικονομικά ασθενέστερες χώρες θα αποδεσμευτούν από το Ευρω επιτρέποντάς του να αναδειχτεί σ’ ένα πολύ ισχυρότερο νόμισμα στηριγμένο στις οικονομίες χωρών της Βορείου Ευρώπης που μπορούν να ζουν με την πειθαρχία αυτού του νομίσματος». O κ Λάχμαν επεσήμανε ότι στην Ελλάδα ο τουρισμός αντιστοιχεί στο 18% του Ακαθάριστου Εθνικού Προϊόντος και τόνισε ότι με ένα πιο ανταγωνιστικό νόμισμα η Ελλάδα μπορεί να πάει καλά. Καταλήγοντας είπε ότι αυτή δεν είναι μία εύκολη, ή απλή λύση και πρέπει να στηριχτεί με ανάλογη κυβερνητική πολιτική, ίσως και με μία οικονομική στήριξη από τη διεθνή κοινότητα.